
DĖL TOLIMOJO REGULIARAUS SUSISIEKIMO MARŠRUTŲ TINKLO POKYČIŲ


[bookmark: _Hlk48731367]Lietuvos transporto saugos administracija (toliau – Administracija):
1. Prašo neskleisti klaidinančios informacijos.
Lietuvos keleivių vežimo asociacija (toliau – Asociacija) klaidina visuomenę, socialinius Administracijos partnerius, vežėjus ir institucijas teigdama, kad Administracijos planuojami pokyčiai tolimojo reguliaraus susisiekimo maršrutų tinkle neigiamai paveiks visas minėtas grupes. Asociacija skleidžia faktais ir argumentais nepagrįstą nuomonę, kad Administracijos planuojami tolimojo reguliaraus susisiekimo maršrutų tinklo pokyčiai sužlugdys vežėjus, o keleiviai nebegalės keliauti autobusais, nepaisant to, kad jokie sprendimai dėl tolimojo reguliaraus susisiekimo maršrutų tinklo pertvarkos dar nėra priimti, o 2020 m. lapkričio 5 d. Patariamosios tarybos posėdžio metu apie Administracijos pristatytą esamos situacijos analizę ir tikėtinas veiksmų kryptis dabar dar tik intensyviai diskutuojama su institucijomis ir suinteresuotomis asmenų grupėmis.     
2. Informuoja, kad konkurencingą procedūrą naujiems vežėjams parinkti buvo planuojama atlikti iki 2023 m.
Administracija, siekdama įgyvendinti 2020 m. liepos 14 d. Lietuvos Respublikos konkurencijos tarybos (toliau – Taryba) nutarime „Dėl Lietuvos Respublikos susisiekimo ministro įsakymu patvirtintų leidimų vežti keleivius reguliaraus susisiekimo kelių transporto maršrutais išdavimo taisyklių ir Lietuvos transporto saugos administracijos veiksmų jas įgyvendinant atitikties Lietuvos Respublikos konkurencijos įstatymo 4 straipsnio reikalavimams“ nustatytus įpareigojimus, pradėjo paruošiamuosius veiksmus konkurencingai procedūrai atlikti.
 Administracija, turėdama ilgametę darbo praktiką vykdant keleivinio kelių transporto priežiūrą bei išmanydama tolimojo reguliaraus susisiekimo sistemos specifiką, kreipėsi į Tarybą su prašymu pratęsti sprendimo įgyvendinimo terminą.
Administracija primena, kad 2018 metais pratęsdama esamas sutartis su vežėjais ne vieną kartą yra atkreipusi dėmesį tiek Administracijoje, tiek Lietuvos Respublikos susisiekimo ministerijoje vykusiuose susitikimuose su vežėjais ir asociacijomis, kad sutartys daugiau nebus pratęsiamos be konkurencingos procedūros. Administracija pažymi, kad, nepaisant Tarybos sprendimo, Administracija ruošėsi konkurencingai procedūrai atlikti, tiesiog Tarybos sprendimas Administracijos planus pagreitino.
3. Prašo, kad Administracijos 2020 m. lapkričio 5 d. Patariamosios tarybos posėdžio metu pasidalinta medžiaga (skaidrės) nebūtų platinama be Administracijos leidimo.
Patariamosios tarybos posėdžio metu pasidalinta medžiaga buvo skirta išskirtinai tik posėdžio, kuris buvo uždaras, dalyviams. Medžiagoje (skaidrėse) pateikta informacija negali būti naudojama kaip galutinio rezultato pristatymas suinteresuotoms institucijoms ir visuomenei, kadangi duomenys yra nuolat atnaujinami ir galutinis rezultatas bus tik įvertinus visą reikiamą informaciją ir gautas pastabas.





	Administracijos direktorius  

